title: Sklep Sveta (2006/729/SZVP/PNZ) z dne 16. oktobra 2006 o podpisu, v imenu Evropske unije, Sporazuma med Evropsko unijo in Združenimi državami Amerike o obdelavi in prenosu podatkov iz evidence imen letalskih potnikov (Passanger Name Record, PNR) s strani letalskih prevoznikov Ministrstvu Združenih držav za domovinsko varnost

text:
               27.10.2006

               SL

               Uradni list Evropske unije

               L 298/27

         SKLEP SVETA (2006/729/SZVP/PNZ)
   z dne 16. oktobra 2006
   o podpisu, v imenu Evropske unije, Sporazuma med Evropsko unijo in Združenimi državami Amerike o obdelavi in prenosu podatkov iz evidence imen letalskih potnikov (Passanger Name Record, PNR) s strani letalskih prevoznikov Ministrstvu Združenih držav za domovinsko varnost
   SVET EVROPSKE UNIJE JE –
   ob upoštevanju Pogodbe o Evropski uniji in zlasti členov 24 in 38 Pogodbe,
   ob upoštevanju naslednjega:

               (1)

               Svet je 27. junija 2006 sklenil pooblastiti predsedstvo, da se s pomočjo Komisije začne pogajati o Sporazumu z Združenimi državami Amerike o obdelavi in prenosu podatkov iz evidence imen letalskih potnikov (Passenger Name Record, PNR) s strani letalskih prevoznikov Ministrstvu Združenih držav za domovinsko varnost (Department of Homeland Security, DHS).

               (2)

               Na podlagi Zavez, ki jih je 11. maja 2004 izdal DHS, Urad za carinsko in mejno zaščito (Bureau of Customs and Border Protection, CBP) (1) se šteje, da Združene države zagotavljajo zadostno raven zaščite podatkov iz PNR, ki se posredujejo iz Evropske unije v zvezi s potniškimi leti v Združene države ali iz njih.

               (3)

               Pristojni organi v državah članicah lahko uporabijo svoja obstoječa pooblastila, da prekinejo posredovanje podatkov DHS, in sicer zato, da bi zavarovali posameznike v zvezi z obdelavo njihovih osebnih podatkov, če menijo, da obdelava podatkov iz PNR ni v skladu s standardi varstva iz Zavez DHS, ali če je pristojni organ Združenih držav ugotovil, da DHS krši te standarde varstva, vse dokler ni zagotovljena skladnost s temi standardi.

               (4)

               Sporazum bi bilo treba podpisati ob upoštevanju njegove kasnejše sklenitve.

               (5)

               Določbe Sporazuma se začasno uporabljajo do njegovega začetka veljavnosti –

         SKLENIL:
   Člen 1
   Podpis Sporazuma med Evropsko unijo in Združenimi državami Amerike o obdelavi in prenosu podatkov iz evidence imen letalskih potnikov (Passenger Name Record, PNR) s strani letalskih prevoznikov Ministrstvu Združenih držav za domovinsko varnost se odobri v imenu Evropske unije ob upoštevanju sklenitve omenjenega Sporazuma.
   Besedilo Sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e), da v imenu Evropske unije podpiše(-jo) Sporazum ob upoštevanju njegove sklenitve.
   Člen 3
   Določbe Sporazuma se od dneva podpisa uporabljajo začasno v skladu s točko 7 Sporazuma, do začetka veljavnosti Sporazuma.
   Člen 4
   1.   Brez poseganja v njihove pristojnosti sprejemanja ukrepov za zagotovitev skladnosti z nacionalnimi določbami, lahko pristojni organi v državah članicah uporabijo svoja pooblastila, da prekinejo posredovanje podatkov DHS zato, da bi zavarovali posameznike v zvezi z obdelavo njihovih osebnih podatkov, v naslednjih primerih:

               (a)

               če je pristojni organ Združenih držav ugotovil, da DHS krši veljavne standarde varstva; ali

               (b)

               če obstaja precejšnja verjetnost, da se kršijo veljavni standardi varstva, obstajajo upravičeni razlogi za prepričanje, da DHS ne sprejema ali ne bo sprejel ustreznih in pravočasnih ukrepov za rešitev zadevnega vprašanja, bi stalni prenos podatkov ustvaril neposredno tveganje povzročitve hude škode posameznikom, na katere se podatki nanašajo, in so si pristojni organi v zadevnih državah članicah po najboljših močeh prizadevali, da bi v danih okoliščinah obvestili DHS in mu dali priložnost, da se odzove.

         2.   Začasna prekinitev preneha takoj, ko so zagotovljeni standardi varstva in so pristojni organi zadevne države članice o tem obveščeni.
   Člen 5
   1.   Države članice obvestijo Svet in Komisijo takoj, ko sprejmejo ukrepe v skladu s členom 4.
   2.   Države članice in Komisija se medsebojno obveščajo o katerih koli spremembah v standardih varstva in o primerih, v katerih ukrepi organov, odgovornih za zagotavljanje skladnosti s standardi varstva s strani DHS, ne uspejo zagotoviti take skladnosti.
   3.   Če Svet meni, da informacije, ki so zbrane v skladu s členom 4 in z odstavkoma 1 in 2 tega člena, dokazujejo, da se osnovna načela, potrebna za ustrezno raven varstva za fizične osebe, ne spoštujejo več, ali da kateri koli organ, odgovoren za zagotavljanje skladnosti z veljavnimi standardi varstva s strani DHS, ne izpolnjuje učinkovito svoje vloge, o tem obvesti DHS, Svet pa sprejme potrebne ukrepe za začasno prekinitev ali prenehanje Sporazuma.

      V Luxembourgu, 16. oktobra 2006

            Za Svet

            Predsednik

         E. TUOMIOJA

      (1)  UL L 235, 6.7.2004, str. 15.
    ---documentbreak---

               27.10.2006

               SL

               Uradni list Evropske unije

               L 298/29

         Opomba bralcu: Pogodbenice še niso potrdile jezikovnih različic Sporazuma, razen angleške jezikovne različice. Ko bodo druge jezikovne različice potrjene, bodo enako verodostojne.
   SPORAZUM
   med Evropsko unijo in Združenimi državami Amerike o obdelavi in prenosu podatkov iz evidence imen letalskih potnikov (PNR) s strani letalskih prevoznikov Ministrstvu Združenih držav za domovinsko varnost
   EVROPSKA UNIJA IN ZDRUŽENE DRŽAVE AMERIKE SO SE –
   OB PRIZADEVANJU za učinkovito preprečevanje in boj proti terorizmu in mednarodnemu kriminalu, da bi na ta način zaščitili svoji demokratični družbi in skupne vrednote,
   OB PRIZNAVANJU, da bi bilo treba za zaščito javne varnosti ter za namene kazenskega pregona določiti pravila za posredovanje podatkov iz evidence imen letalskih potnikov (Passenger Name Record, PNR) s strani letalskih prevoznikov Ministrstvu za domovinsko varnost (Department of Homeland Security, DHS). Za namene tega sporazuma DHS pomeni Urad za carinsko in mejno zaščito (Bureau of Customs and Border Protection), Agencijo ZDA za izvrševanje zakonodaje na področjih carine in priseljevanja (U. S. Immigration and Customs Enforcement), kabinet sekretarja (Office of the Secretary) in subjekte, ki ga neposredno podpirajo; ne vključuje pa drugih enot DHS, kot so na primer Urad za državljanstvo in priseljevanje (Citizenship and Immigration Services), Uprava za varnost v prometu (Transportation Security Administration), Tajna služba Združenih držav (United States Secret Service), Obalna straža Združenih držav (United States Coast Guard) in Zvezna agencija za ukrepanje v primeru izrednih dogodkov (Federal Emergency Management Agency),
   OB PRIZNAVANJU pomena preprečevanja in zatiranja terorizma in z njim povezanih kaznivih dejanj ter drugih mednarodnih težkih kaznivih dejanj, vključno z organiziranim kriminalom, ob hkratnem spoštovanju temeljnih pravic in svoboščin, zlasti zasebnosti,
   OB UPOŠTEVANJU zakonov in podzakonskih predpisov ZDA, po katerih mora vsak letalski prevoznik, ki opravlja potniške lete v mednarodnem letalskem prometu v Združene države ali iz njih, DHS zagotoviti elektronski dostop do podatkov iz PNR, kolikor se ti zbirajo in hranijo v avtomatskih rezervacijskih sistemih/sistemih za nadzor odhodov („rezervacijski sistemi“) letalskih prevoznikov,
   OB UPOŠTEVANJU člena 6(2) Pogodbe o Evropski uniji o spoštovanju temeljnih pravic in zlasti s tem povezane pravice do varstva osebnih podatkov,
   OB UPOŠTEVANJU ustreznih določb Zakona o varnosti v zračnem prometu iz leta 2001 (Aviation Transportation Security Act of 2001), Zakona o domovinski varnosti iz leta 2002 (Homeland Security Act of 2002), Zakona o reformi obveščevalnih služb in preprečevanju terorizma iz leta 2004 (Intelligence Reform and Terrorism Prevention Act of 2004) ter Odredbe 13388 (Executive Order 13388) o sodelovanju med agencijami vlade Združenih držav na področju boja proti terorizmu,
   OB UPOŠTEVANJU Zavez, objavljenih v Zveznem registru ZDA (US Federal Register) (1), ki jih izvaja DHS,
   OB UGOTOVITVI, da bi morala Evropska unija zagotoviti, da se letalski prevozniki z rezervacijskimi sistemi na ozemlju Evropske unije pripravijo za posredovanje podatkov iz PNR DHS takoj, ko bo to tehnično izvedljivo, da pa bi bilo treba organom ZDA do takrat omogočiti neposreden dostop do podatkov v skladu z določbami tega sporazuma,
   OB ZAGOTOVITVI, da ta sporazum ne prejudicira prihodnjih razprav ali pogajanj med Združenimi državami in Evropsko unijo ali med eno od pogodbenic in katero koli drugo državo glede obdelave in prenosa podatkov iz PNR ali podatkov v kateri koli drugi obliki,
   OB UPOŠTEVANJU zavezanosti obeh strani skupnim prizadevanjem, da bi nemudoma našli primerno in obojestransko zadovoljivo rešitev v zvezi z obdelavo izpopolnjenih informacij o potnikih (Advance Passenger Information, API), ki se iz Evropske unije posredujejo v Združene države,
   OB UGOTOVITVI, da EU, ki se opira na ta sporazum, potrjuje, da ne bo ovirala prenosa podatkov iz PNR med Kanado in Združenimi državami ter da bo v vseh podobnih sporazumih o obdelavi in prenosu podatkov iz PNR uporabljeno isto načelo –
   SPORAZUMELE O NASLEDNJEM:

               (1)

               Zaupajoč v nadaljnje izvajanje zgoraj omenjenih objavljenih Zavez s strani DHS, kakor so bile razložene z vidika poznejših dogodkov, Evropska unija zagotavlja, da letalski prevozniki, ki opravljajo potniške lete v mednarodnem letalskem prometu v Združene države Amerike ali iz njih, obdelujejo podatke iz PNR v njihovih rezervacijskih sistemih, kot to zahteva DHS.

               (2)

               V skladu s tem bo DHS imel elektronski dostop do podatkov iz PNR v rezervacijskih sistemih letalskih prevoznikov na ozemlju držav članic Evropske unije, in sicer do vzpostavitve zadovoljivega sistema, ki bo omogočil, da bodo takšne podatke posredovali letalski prevozniki.

               (3)

               DHS obdeluje prejete podatke iz PNR in ravna z osebami, na katere se nanašajo ti podatki in njihova obdelava, v skladu z veljavnimi zakoni ter ustavnimi pravili ZDA brez nezakonite diskriminacije, zlasti na podlagi državljanstva in države stalnega prebivališča.

               (4)

               Izvajanje tega sporazuma se redno skupaj pregleduje.

               (5)

               V primeru, da bi se v Evropski uniji ali v eni ali več državah članicah začel izvajati potniški informacijski sistem, ki bi od letalskih prevoznikov zahteval, da pristojnim organom omogočijo dostop do podatkov iz PNR za osebe, katerih načrt potovanja vključuje let v Evropsko unijo ali iz nje, DHS v mejah izvedljivega in dosledno na podlagi vzajemnosti, dejavno spodbuja sodelovanje letalskih družb v svoji pristojnosti.

               (6)

               DHS je za namene uporabe tega sporazuma zadolžen za zagotavljanje ustrezne ravni varstva podatkov iz PNR, ki so posredovani iz Evropske unije, v zvezi s potniškimi leti v mednarodnem letalskem prometu v Združene države ali iz njih.

               (7)

               Ta sporazum začne veljati prvi dan meseca, ki sledi dnevu, ko se pogodbenici uradno obvestita, da so zaključeni notranji postopki v ta namen. Ta sporazum se začasno uporablja od dneva podpisa Sporazuma. Vsaka od pogodbenic lahko ta sporazum kadar koli odpove ali začasno prekliče z uradnim obvestilom po diplomatski poti. Odpoved začne učinkovati trideset (30) dni od datuma prejema uradnega obvestila druge pogodbenice o odpovedi. Sporazum preneha veljati od začetka dneva uporabe katerega koli sporazuma, ki ga nadomešča, v vsakem primeru pa najpozneje 31. julija 2007, razen če se podaljša z medsebojnim pisnim sporazumom.

      Namen tega sporazuma ni odstopati od ali spreminjati zakonodaj Združenih držav Amerike ali Evropske unije ali njenih držav članic. Ta sporazum ne ustvarja ali podeljuje pravic ali koristi drugim osebam ali subjektom zasebnega ali javnega prava.
      Ta sporazum je sestavljen v dveh izvodih v angleškem jeziku. Sestavljen je tudi v češkem, danskem, estonskem, finskem, francoskem, grškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, slovaškem, slovenskem, španskem in švedskem jeziku, pri čemer pogodbenici odobrita te jezikovne različice. Po odobritvi so tudi različice v teh jezikih enako verodostojne.
      V Luxembourgu, 16. oktobra 2006, in v Washingtonu, 19. oktobra 2006

            Za Evropsko unijo

         E. TUOMIOJA
         Minister za zunanje zadeve
         Predsednik Sveta Evropske unije

            Za Združene države Amerike

         Sekretar Michael CHERTOFF
         Ministrstvo za domovinsko varnost

      (1)  Knjiga 69, št. 131, str. 41543.


title: Sklep Sveta 2010/638/SZVP z dne 25. oktobra 2010 o omejevalnih ukrepih proti Republiki Gvineji

text:
               26.10.2010

               SL

               Uradni list Evropske unije

               L 280/10

         SKLEP SVETA 2010/638/SZVP
   z dne 25. oktobra 2010
   o omejevalnih ukrepih proti Republiki Gvineji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju naslednjega:

               (1)

               Svet je 27. oktobra 2009 sprejel Skupno stališče 2009/788/SZVP o omejevalnih ukrepih proti Republiki Gvineji (1) zaradi nasilnega zatrtja političnih protestov v Conakryju 28. septembra 2009 s strani varnostnih sil.

               (2)

               Svet je 22. decembra 2009 sprejel Sklep 2009/1003/SZVP o spremembi Skupnega stališča 2009/788/SZVP (2), ki vključuje tudi dodatne omejevalne ukrepe.

               (3)

               Svet je 29. marca 2010 sprejel Sklep 2010/186/SZVP o spremembi Skupnega stališča 2009/788/SZVP (3).

               (4)

               Na podlagi pregleda Skupnega stališča 2009/788/SZVP bi bilo treba omejevalne ukrepe podaljšati do 27. oktobra 2011.

               (5)

               Izvedbeni ukrepi Unije so določeni v Uredbi Sveta (EU) št. 1284/2009 z dne 22. decembra 2009 o uvedbi nekaterih posebnih omejevalnih ukrepov v zvezi z Republiko Gvinejo (4) –

         SPREJEL NASLEDNJI SKLEP:
   Člen 1
   1.   Prodaja, dobava, prenos ali izvoz orožja in sorodnega materiala vseh vrst, vključno z orožjem in strelivom, vojaškimi vozili in opremo, paravojaško opremo in rezervnimi deli za zgoraj našteto, ter opreme, ki bi se lahko uporabila za notranjo represijo, v Republiko Gvinejo s strani državljanov držav članic ali z ozemelj držav članic ali z uporabo plovil ali letal pod njihovo zastavo, se prepove ne glede na to, ali ima navedeno izvor na omenjenih ozemljih ali ne.
   2.   Prepovedano je:

               (a)

               zagotavljati, neposredno ali posredno, tehnično pomoč, posredniške ali druge storitve, povezane s predmeti iz odstavka 1, ali povezane z dobavljanjem, izdelavo, vzdrževanjem in uporabo takih predmetov vsem fizičnim ali pravnim osebam, subjektom ali organom v ali za uporabo v Republiki Gvineji;

               (b)

               zagotavljati, neposredno ali posredno, financiranje ali finančno podporo v zvezi s predmeti iz odstavka 1, vključno še posebej s subvencijami, posojili in izvozno kreditnimi zavarovanji, za kakršno koli prodajo, dobavo, prenos ali izvoz takih predmetov, ali za zagotavljanje sorodne tehnične pomoči, posredniških ali drugih storitev vsem fizičnim ali pravnim osebam, subjektom ali organom v ali za uporabo v Republiki Gvineji;

               (c)

               zavestno in namerno sodelovati pri dejavnostih, katerih namen ali učinek je izogibanje prepovedim, navedenim v točkah (a) ali (b).

         Člen 2
   1.   Člen 1 se ne uporablja za:

               (a)

               prodajo, dobavo, prenos ali izvoz nesmrtonosne vojaške opreme ali opreme, ki bi se lahko uporabila za notranjo represijo, namenjene zgolj za humanitarno ali zaščitno uporabo ali za programe Združenih narodov (ZN) in Evropske unije za vzpostavljanje institucij, ali za operacije Unije in ZN za krizno upravljanje;

               (b)

               prodajo, dobavo, prenos ali izvoz nebojnih vozil, ki so bila izdelana ali opremljena z materiali za balistično zaščito in so namenjena izključno za zaščito osebja Unije in njenih držav članic v Republiki Gvineji;

               (c)

               zagotavljanje tehnične pomoči, posredniških in drugih storitev v zvezi s to opremo ali takšnimi programi in operacijami;

               (d)

               zagotavljanje financiranja in finančne pomoči v zvezi s to opremo ali takšnimi programi in operacijami,

         pod pogojem, da je takšen izvoz in takšno pomoč vnaprej odobril ustrezni pristojni organ.
   2.   Člen 1 se ne uporablja za zaščitna oblačila, vključno z zaščitnimi jopiči in vojaškimi čeladami, ki jih zgolj za osebno uporabo v Republiko Gvinejo začasno izvozi osebje ZN, osebje Unije ali njenih držav članic, predstavniki medijev, humanitarni in razvojni delavci ter povezano osebje.
   Člen 3
   1.   Države članice sprejmejo potrebne ukrepe, da posameznim članom Nacionalnega sveta za demokracijo in razvoj (CNDD) in osebam, ki so z njimi povezane, navedenim na seznamu v Prilogi, preprečijo vstop na njihovo ozemlje ali tranzit preko njihovega ozemlja.
   2.   Odstavek 1 ne zavezuje nobene države članice k temu, da bi lastnim državljanom odklonila vstop na svoje ozemlje.
   3.   Odstavek 1 ne posega v primere, v katerih posamezno državo članico zavezuje mednarodnopravna obveznost, in sicer:

               (a)

               kot državo gostiteljico mednarodne medvladne organizacije;

               (b)

               kot državo gostiteljico mednarodne konference, ki jo skličejo ZN ali pa je pod njihovim okriljem;

               (c)

               v okviru večstranskega sporazuma, s katerim so predvideni privilegiji in imunitete, ali

               (d)

               v okviru Lateranske pogodbe, ki sta jo leta 1929 sklenila Sveti sedež (Vatikanska mestna država) in Italija.

         4.   Odstavek 3 se uporablja tudi v primerih, ko je država članica država gostiteljica Organizacije za varnost in sodelovanje v Evropi (OVSE).
   5.   Svet je ustrezno obveščen o vseh primerih, v katerih posamezna država članica odobri izjemo v skladu z odstavkoma 3 ali 4.
   6.   Države članice lahko odobrijo izvzetje iz ukrepov na podlagi odstavka 1, kadar je potovanje utemeljeno z nujnimi humanitarnimi potrebami ali udeležbo na medvladnih srečanjih, vključno s tistimi, ki jih podpira Unija, ali jih gosti država članica, ki predseduje OVSE, in na katerih poteka politični dialog za neposredno podporo demokraciji, človekovim pravicam in pravni državi v Republiki Gvineji.
   7.   Država članica, ki želi odobriti izvzetje iz odstavka 6, o tem pisno obvesti Svet. Izvzetje se šteje za odobreno, če eden ali več članov Sveta ne pošlje pisnega ugovora v dveh delovnih dneh po prejemu uradnega obvestila o predlaganem izvzetju. Če eden ali več članov Sveta vloži ugovor, lahko Svet s kvalificirano večino odloči, da bo predlagano izvzetje odobril.
   8.   V primerih, ko posamezna država članica na podlagi odstavkov 3, 4, 6 in 7 dovoli vstop na svoje ozemlje ali tranzit prek njega osebam, kot so navedene v Prilogi, se dovoljenje omeji na namen, za katerega je bilo odobreno, in na osebe, na katere se nanaša.
   Člen 4
   1.   Vsa sredstva in gospodarski viri, ki pripadajo, so v lasti, s katerimi razpolagajo ali jih nadzorujejo posamezni CNDD in z njimi povezane fizične ali pravne osebe, subjekti ali organi, navedeni v Prilogi, se zamrznejo.
   2.   Fizičnim ali pravnim osebam, subjektom ali organom s seznama v Prilogi ne smejo biti dana na razpolago ali v njihovo korist nikakršna sredstva ali gospodarski viri, ne posredno ne neposredno.
   3.   Pristojni organ države članice lahko pod pogoji, ki se mu zdijo primerni, odobri sprostitev določenih zamrznjenih sredstev ali gospodarskih virov ali zagotovitev nekaterih sredstev ali gospodarskih virov, ko ugotovi, da so zadevna sredstva ali gospodarski viri:

               (a)

               potrebni za osnovne potrebe oseb, navedenih v Prilogi, in njihovih vzdrževanih družinskih članov, vključno s plačili za živila, najemnine ali hipoteke, zdravila in zdravljenje, davke, zavarovalne premije in pristojbine za storitve javnih gospodarskih služb,

               (b)

               namenjeni izključno za plačilo zmernih strokovnih honorarjev in povračilo nastalih stroškov, povezanih z zagotavljanjem pravnih storitev,

               (c)

               namenjeni izključno za plačilo pristojbin ali stroškov storitev za redno hranjenje ali vzdrževanje zamrznjenih sredstev ali gospodarskih virov, ali

               (d)

               nujni za kritje izrednih stroškov, pod pogojem, da je pristojni organ o razlogih, na podlagi katerih meni, da bi bilo treba izdati posebno dovoljenje, obvestil drugi pristojni organ in Komisijo vsaj dva tedna pred izdajo dovoljenja.

         Država članica obvesti druge države članice in Komisijo o vseh dovoljenjih, izdanih na podlagi tega odstavka.
   4.   Z odstopanjem od odstavka 1 lahko pristojni organi države članice dovolijo sprostitev nekaterih zamrznjenih sredstev ali gospodarskih virov, če so izpolnjeni naslednji pogoji:

               (a)

               sredstva ali gospodarski viri so predmet sodnega, upravnega ali arbitražnega zasega, določenega pred datumom, ko je bila fizična ali pravna oseba, subjekt ali organ iz člena 4(1) uvrščena na seznam, ali pravne, upravne ali arbitražne sodbe, izdane pred navedenim datumom;

               (b)

               sredstva ali gospodarski viri se bodo uporabljali izključno za poravnavo terjatev, ki so zavarovane s takšno zastavno pravico ali priznane kot veljavne v takšni sodbi, v mejah, določenih z veljavno zakonodajo in predpisi, ki urejajo pravice oseb s takimi terjatvami;

               (c)

               zastavna pravica ali sodba ni v korist fizičnim ali pravnim osebam, subjektom ali organom, naštetim v Prilogi, in

               (d)

               priznanje zastavne pravice ali sodbe ni v nasprotju z javnim redom v zadevni državi članici.

         Država članica obvesti druge države članice in Komisijo o vseh dovoljenjih, izdanih na podlagi tega odstavka.
   5.   Odstavek 2 se ne uporablja za dobropise na zamrznjenih računih, in sicer:

               (a)

               obresti ali druge dohodke na teh računih ali

               (b)

               zapadla plačila na podlagi pogodb, dogovorov ali obveznosti, ki so bili sklenjeni ali so nastali pred datumom, od katerega za te račune velja Skupno stališče 2009/788/SZVP,

         pod pogojem, da za takšne obresti, druge dohodke in plačila še naprej velja odstavek 1.
   Člen 5
   1.   Svet na predlog države članice ali visokega predstavnika Unije za zunanje zadeve in varnostno politiko in ob upoštevanju političnih razmer v Republiki Gvineji sprejme spremembe seznama v Prilogi.
   2.   Svet o svojem sklepu in razlogih za vključitev na seznam obvesti zadevno osebo, bodisi neposredno, če je naslov znan, bodisi z objavo uradnega obvestila, s tem pa navedeni osebi da možnost, da predloži pripombe.
   3.   Če so podane pripombe ali predloženi novi tehtni dokazi, Svet ponovno pregleda svoj sklep in o tem ustrezno obvesti zadevno osebo.
   Člen 6
   Da bi čim bolj povečali učinek navedenih ukrepov, Unija spodbuja tretje države k sprejetju omejevalnih ukrepov, podobnih ukrepom iz tega sklepa.
   Člen 7
   Skupno stališče 2009/788/SZVP se razveljavi.
   Člen 8
   1.   Ta sklep začne veljati na dan sprejetja.
   2.   Ta sklep se uporablja do 27. oktobra 2011. Redno se pregleduje. Če Svet meni, da cilji tega sklepa niso bili doseženi, ga lahko po potrebi podaljša ali spremeni.

      V Luxembourgu, 25. oktobra 2010

            Za Svet

            Predsednica

         C. ASHTON

      (1)  UL L 281, 28.10.2009, str. 7.

      (2)  UL L 346, 23.12.2009, str. 51.

      (3)  UL L 83, 30.3.2010, str. 23.

      (4)  UL L 346, 23.12.2009, str. 26.

      PRILOGA

         Seznam oseb iz členov 3 in 4

                  Ime (in morebitni vzdevki)

                  Podatki za ugotavljanje identitete (datum in kraj rojstva (d. r. in k. r.), številka potnega lista (št. p. l. )/osebne izkaznice (o. i.), …)

                  Razlogi

                  1.

                  Stotnik Moussa Dadis CAMARA

                  d. r. 1.1.1964 ali 29.12.1968
                  št. p. l.: R0001318

                  Predsednik Nacionalnega sveta za demokracijo in razvoj

                  2.

                  Polkovnik Mathurin BANGOURA

                  d. r. 15.11.1962
                  št. p. l.: R0003491

                  Minister za telekomunikacije in nove informacijske tehnologije

                  3.

                  Podpolkovnik Aboubacar Sidiki (tudi Idi Amin) CAMARA

                  d. r. 22.10.1979
                  št. p. l.: R0017873

                  Minister in stalni sekretar CNDD (26.1.2009 odpuščen iz vojske

                  4.

                  Major Oumar BALDÉ

                  d. r. 26.12.1964
                  št. p. l.: R0003076

                  Član CNDD

                  5.

                  Major Mamadi (tudi Mamady) MARA

                  d. r. 1.1.1954
                  št. p. l.: R0001343

                  Član CNDD

                  6.

                  Major Almamy CAMARA

                  d. r. 17.10.1975
                  št. p. l.: R0023013

                  Član CNDD

                  7.

                  Podpolkovnik Mamadou Bhoye DIALLO

                  d. r. 1.1.1956
                  št. p. l.: R0001855

                  Član CNDD

                  8.

                  Stotnik Koulako BÉAVOGUI

                  Član CNDD

                  9.

                  Policijski podpolkovnik Kandia (tudi Kandja) MARA

                  št. p. l.: R0178636

                  Član CNDD,
                  Direktor za regionalno varnost za območje Labé

                  10.

                  Polkovnik Sékou MARA

                  d. r. 1957

                  Član CNDD,
                  Namestnik direktorja državne policije

                  11.

                  g. Morciré CAMARA

                  d. r. 1.1.1949
                  št. p. l.: R0003216

                  Član CNDD

                  12.

                  g. Alpha Yaya DIALLO

                  Član CNDD
                  Direktor državne carine

                  13.

                  Polkovnik Mamadou Korka DIALLO

                  d. r. 19.2.1962

                  Minister za trgovino, industrijo in MSP

                  14.

                  Polkovnik Fodeba TOURÉ

                  d. r. 7.6.1961
                  št. p. l.: R0003417/R0002132

                  Guverner regije Kindia (nekdanji minister za mladino, 7.5.2009 odpuščen iz vojske)

                  15.

                  Major Cheick Sékou (tudi Ahmed) Tidiane CAMARA

                  d. r. 12.5.1966

                  Član CNDD

                  16.

                  Polkovnik Sékou (tudi Sékouba) SAKO

                  Član CNDD

                  17.

                  Poročnik Jean-Claude PIVI (imenovan tudi Coplan)

                  d. r. 1.1.1960

                  Član CNDD,
                  Minister za varnost predsednika

                  18.

                  Stotnik Saa Alphonse TOURÉ

                  d. r. 3.6.1970

                  Član CNDD

                  19.

                  Polkovnik Moussa KEITA

                  d. r. 1.1.1966

                  Član CNDD,
                  Stalni sekretar CNDD, odgovoren za stike z ustanovami republike

                  20.

                  Podpolkovnik Aïdor (tudi Aëdor) BAH

                  Član CNDD

                  21.

                  Major Bamou LAMA

                  Član CNDD

                  22.

                  g. Mohamed Lamine KABA

                  Član CNDD

                  23.

                  Stotnik Daman (tudi Dama) CONDÉ

                  Član CNDD

                  24.

                  Major Aboubacar Amadou DOUMBOUYA

                  Član CNDD

                  25.

                  Major Moussa Tiégboro CAMARA

                  d. r. 1.1.1968
                  št. p. l.: 7190

                  Član CNDD,
                  Minister predsedstva, odgovoren za posebne službe za boj proti drogam in organiziranemu kriminalu

                  26.

                  Stotnik Issa CAMARA

                  d. r. 1954

                  Član CNDD,
                  Guverner regije Mamou

                  27.

                  Polkovnik dr. Abdoulaye Chérif DIABY

                  d. r. 26.2.1957
                  št. p. l.: 13683

                  Član CNDD,
                  Minister za zdravstvo in javno higieno

                  28.

                  g. Mamady CONDÉ

                  d. r. 28.11.1952
                  št. p. l.: R0003212

                  Član CNDD

                  29.

                  Podporočnik Cheikh Ahmed TOURÉ

                  Član CNDD

                  30.

                  Podpolkovnik Aboubacar Biro CONDÉ

                  d. r. 15.10.1962
                  št. p. l.: 2443/R0004700

                  Član CNDD

                  31.

                  g. Bouna KEITA

                  Član CNDD

                  32.

                  g. Idrissa CHERIF

                  d. r. 13.11.1967
                  št. p. l.: R0105758

                  Minister, odgovoren za odnose z javnostmi pri predsedstvu in ministru za obrambo

                  33.

                  g. Mamoudou (tudi Mamadou) CONDÉ

                  d. r. 9.12.1960
                  št. p. l.: R0020803

                  Državni sekretar, odgovoren za misije, strateška vprašanja in trajnostni razvoj

                  34.

                  Podpolkovnik Aboubacar Chérif (tudi Toumba) DIAKITÉ

                  Pribočnik predsednika

                  35.

                  g. Ibrahima Khalil DIAWARA

                  d. r. 1.1.1976
                  št. p. l.: R0000968

                  Pribočnik Aboubacarja Chérifa „Toumbe“ Diakitéja

                  36.

                  Podporočnik Marcel KOIVOGUI

                  Pribočnik Aboubacarja Chérifa „Toumbe“ Diakitéja

                  37.

                  g. Papa Koly KOUROUMA

                  d. r. 3.11.1962
                  št. p. l.: R11914/R001534

                  Minister za okolje in trajnostni razvoj

                  38.

                  Major Nouhou THIAM

                  d. r. 1960
                  št. p. l.: 5180

                  Generalni inšpektor oboroženih sil
                  tiskovni predstavnik CNDD

                  39.

                  Policijski stotnik Théodore (tudi Siba) KOUROUMA

                  d. r. 13.5.1971
                  št. p. l.: Service R0001204

                  Predstavnik kabineta predsedstva

                  40.

                  Stotnik Mamadou SANDÉ

                  d. r. 12.12.1969
                  št. p. l.: R0003465

                  Minister predsedstva, odgovoren za gospodarstvo in finance

                  41.

                  g. Alhassane (tudi Al-Hassane) Siba ONIPOGUI

                  d. r. 31.12.1961
                  št. p. l.: 5938/R00003488

                  Minister predsedstva, odgovoren za nadzor države

                  42.

                  g. Joseph KANDUNO

                  Minister, odgovoren za revizijo, preglednost in dobro upravljanje

                  43.

                  g. Fodéba (tudi Isto) KÉIRA

                  d. r. 4.6.1961
                  št. p. l.: R0001767

                  Minister za mladino, šport in spodbujanje zaposlovanja mladih

                  44.

                  Polkovnik Siba LOHALAMOU

                  d. r. 1.8.1962
                  št. p. l.: R0001376

                  Minister za pravosodje

                  45.

                  Dr. Frédéric KOLIÉ

                  d. r. 1.1.1960
                  št. p. l.: R0001714

                  Minister za teritorialno upravo in politične zadeve

                  46.

                  g. Alexandre Cécé LOUA

                  d. r. 1.1.1956
                  št. p. l.: R0001757 /
                  diplomatski: R 0000027

                  Minister za zunanje zadeve in Gvinejce po svetu

                  47.

                  g. Mamoudou (tudi Mahmoud) THIAM

                  d. r. 4.10.1968
                  št. p. l.: R0001758

                  Minister za rudarstvo in energetiko

                  48.

                  g. Boubacar BARRY

                  d. r. 28.5.1964
                  št. p. l.: R0003408

                  Državni minister predsedstva, odgovoren za gradnjo, prostorsko načrtovanje in javno arhitekturno dediščino

                  49.

                  g. Demba FADIGA

                  d. r. 1.1.1952
                  št. p. l.: izkaznica za prebivanje FR365845/365857

                  Član CNDD,
                  izredni in pooblaščeni veleposlanik odgovoren za stike med CNDD in vlado

                  50.

                  g. Mohamed DIOP

                  d. r. 1.1.1963
                  št. p. l.: R0001798

                  Član CNDD,
                  Guverner Conakryja

                  51.

                  Višji vodnik Mohamed (tudi Tigre) CAMARA

                  Član varnostnе službe v taboru predsedniške garde „Koundara“

                  52.

                  g. Habib HANN

                  d. r. 15.12.1950
                  št. p. l.: 341442

                  Odbor za revizijo in nadzor strateških sektorjev države

                  53.

                  g. Ousmane KABA

                  Odbor za revizijo in nadzor strateških sektorjev države

                  54.

                  g. Alfred MATHOS

                  Odbor za revizijo in nadzor strateških sektorjev države

                  55.

                  Kapetan Mandiou DIOUBATÉ

                  d. r. 1.1.1960
                  št. p. l.: R0003622

                  Direktor urada predsedstva za stike z mediji
                  tiskovni predstavnik CNDD

                  56.

                  g. Cheik Sydia DIABATÉ

                  d. r. 23.4.1968
                  št. p. l.: R0004490

                  Član oboroženih sil
                  Direktor obveščevalne in preiskovalne službe na Ministrstvu za obrambo

                  57.

                  g. Ibrahima Ahmed BARRY

                  d. r. 11.11.1961
                  št. p. l.: R0048243

                  Generalni direktor Gvinejske radiotelevizije

                  58.

                  g. Alhassane BARRY

                  d. r. 15.11.1962
                  št. p. l.: R0003484

                  Guverner centralne banke

                  59.

                  g. Roda Namatala FAWAZ

                  d. r. 6.7.1947
                  št. p. l.: R0001977

                  Poslovnež, povezan s CNDD, ki je finančno podprl CNDD

                  60.

                  g. Dioulde DIALLO

                  Poslovnež, povezan s CNDD, ki je finančno podprl CNDD

                  61.

                  g. Kerfalla CAMARA KPC

                  Generalni direktor Guicopressa
                  Poslovnež, povezan s CNDD, ki je finančno podprl CNDD

                  62.

                  Dr. Moustapha ZABATT

                  d. r. 6.2.1965

                  Zdravnik in osebni svetovalec predsednika

                  63.

                  g. Aly MANET

                  Gibanje „Dadis Doit Rester“

                  64.

                  g. Louis M’bemba SOUMAH

                  Minister za delo, upravno reformo in javno upravo

                  65.

                  g. Cheik Fantamady CONDÉ

                  Minister za informiranje in kulturo

                  66.

                  Polkovnik Boureima CONDÉ

                  Minister za kmetijstvo in živinorejo

                  67.

                  ga. Mariame SYLLA

                  Ministrica za decentralizacijo in lokalni razvoj


title: Sklep Sveta z dne 29. marca 2010 o imenovanju in zamenjavi članov upravnega odbora Evropskega centra za razvoj poklicnega usposabljanja

text:
               11.5.2010

               SL

               Uradni list Evropske unije

               C 122/2

         SKLEP SVETA
   z dne 29. marca 2010
   o imenovanju in zamenjavi članov upravnega odbora Evropskega centra za razvoj poklicnega usposabljanja
   2010/C 122/02
   SVET EVROPSKE UNIJE JE –
   ob upoštevanju Uredbe Sveta (EGS) št. 337/75 z dne 10. februarja 1975 o ustanovitvi Evropskega centra za razvoj poklicnega usposabljanja in zlasti člena 4 Uredbe (1),
   ob upoštevanju predloga za imenovanje, ki ga je podala Španska vlada,
   ob upoštevanju naslednjega:

               (1)

               Svet je s sklepom z dne 14. septembra 2009 (2) imenoval člane upravnega odbora Evropskega centra za razvoj poklicnega usposabljanja za obdobje od 18. septembra 2009 do 17. septembra 2012.

               (2)

               Po odstopu Michaela Francisca Javierja ALFAYE HURTADA se je sprostilo mesto člana upravnega odbora Centra v skupini vladnih predstavnikov.

               (3)

               Španski član upravnega odbora Centra bi moral biti imenovan za preostanek mandata, ki se izteče 17. septembra 2012 –

         SKLENIL:
   Edini člen
   Za člana upravnega odbora Evropskega centra za razvoj poklicnega usposabljanja se za preostanek mandata, tj. do 17. septembra 2012, imenuje:

      PREDSTAVNIK VLADE

   ŠPANIJA: Adolfo HERNÁNDEZ GORDILLO

      V Bruslju, 29. marca 2010

            Za Svet

            Predsednica

         E. ESPINOSA

      (1)  UL L 39, 13.2.1975, str. 1.

      (2)  UL C 226, 19.9.2009, str. 2.


title: 2012/604/EU: Sklep Evropskega parlamenta z dne 10. maja 2012 o razrešnici glede izvrševanja proračuna Skupnega podjetja ARTEMIS za proračunsko leto 2010

text:
               17.10.2012

               SL

               Uradni list Evropske unije

               L 286/306

         SKLEP EVROPSKEGA PARLAMENTA
   z dne 10. maja 2012
   o razrešnici glede izvrševanja proračuna Skupnega podjetja ARTEMIS za proračunsko leto 2010
   (2012/604/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Skupnega podjetja ARTEMIS za proračunsko leto 2010,

               —

               ob upoštevanju poročila Računskega sodišča o letnih računovodskih izkazih Skupnega podjetja ARTEMIS za proračunsko leto 2010, skupaj z odgovori skupnega podjetja (1),

               —

               ob upoštevanju priporočila Sveta z dne 21. februarja 2012 (06086/2012 – C7-0050/2012),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe Sveta (ES) št. 74/2008 z dne 20. decembra 2007 o ustanovitvi Skupnega podjetja ARTEMIS za izvedbo skupne tehnološke pobude o vgrajenih računalniških sistemih (3), zlasti člena 11(4) Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (4), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor (A7-0109/2012),

               1.

               podeli razrešnico izvršnemu direktorju Skupnega podjetja ARTEMIS glede izvrševanja proračuna skupnega podjetja za proračunsko leto 2010;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Skupnega podjetja ARTEMIS, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 368, 16.12.2011, str. 1.

      (2)  UL L 248, 16.9.2002, str. 1.

      (3)  UL L 30, 4.2.2008, str. 52.

      (4)  UL L 357, 31.12.2002, str. 72.
    ---documentbreak---

               17.10.2012

               SL

               Uradni list Evropske unije

               L 286/307

         RESOLUCIJA EVROPSKEGA PARLAMENTA
   z dne 10. maja 2012
   s pripombami, ki so del sklepa o razrešnici glede izvrševanja proračuna Skupnega podjetja ARTEMIS za proračunsko leto 2010
   EVROPSKI PARLAMENT,

               —

               ob upoštevanju končnih letnih računovodskih izkazov Skupnega podjetja ARTEMIS za proračunsko leto 2010,

               —

               ob upoštevanju poročila Računskega sodišča o letnih računovodskih izkazih Skupnega podjetja ARTEMIS za proračunsko leto 2010, skupaj z odgovori skupnega podjetja (1),

               —

               ob upoštevanju priporočila Sveta z dne 21. februarja 2012 (06086/2012 – C7-0050/2012),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe Sveta (ES) št. 74/2008 z dne 20. decembra 2007 o ustanovitvi Skupnega podjetja ARTEMIS za izvedbo skupne tehnološke pobude o vgrajenih računalniških sistemih (3), zlasti člena 11(4) Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (4), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor (A7-0109/2012),

               A.

               ker je bilo Skupno podjetje ARTEMIS ustanovljeno decembra 2007 za obdobje 10 let, da bi opredelilo in izvajalo raziskovalni program za razvoj ključnih tehnologij za vgrajene računalniške sisteme na različnih področjih uporabe, da bi izboljšalo evropsko konkurenčnost in trajnost ter omogočilo oblikovanje novih trgov in družbenih aplikacij;

               B.

               ker je skupno podjetje začelo samostojno delovati oktobra 2009;

               C.

               ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov za proračunsko leto 2010 ter o zakonitosti in pravilnosti z njimi povezanih transakcij;

               D.

               ker je najvišji prispevek Unije k skupnemu podjetju za obdobje desetih let 420 000 000 EUR, ki se izplača iz proračuna sedmega okvirnega programa za raziskave;

               E.

               ker je proračun skupnega podjetja za proračunsko leto 2010 znašal 38 500 000 EUR;

      Upravljanje proračuna in finančno poslovodenje

               1.

               je zaskrbljen, ker proračun skupnega podjetja za proračunsko leto 2010 ni bil sprejet do konca prejšnjega leta; je seznanjen z odgovorom skupnega podjetja, da je bil proračun za leto 2010 sprejet januarja 2011 zato, ker je operativni del proračuna odvisen od obvez držav članic, obseg sredstev za prevzem obveznosti pa se pri večini članic lahko potrdi šele po sprejetju nacionalnih proračunov; poziva skupno podjetje in države članice plačnice, naj dosežejo dogovor o časovnem okviru in praktičnih ureditvah za razkritje svojih obvez, da bi omogočile pravočasno sprejetje proračuna skupnega podjetja, o tem pa naj poročajo organu za podelitev razrešnice;

               2.

               je zaskrbljen, ker struktura in predložitev proračuna skupnega podjetja za leto 2010 nista usklajeni z določbami finančnih pravil podjetja; iz navedb skupnega podjetja razume, da sta bili struktura in predložitev proračuna prilagojeni v proračunu za leto 2011; poziva Računsko sodišče, naj organu za podelitev razrešnice zagotovi, da sta struktura in predložitev proračuna skupnega podjetja sedaj popolnoma v skladu s finančnimi pravili;

               3.

               na podlagi letnega poročila o dejavnostih skupnega podjetja za leto 2010 ugotavlja, da so izvršene odobritve za prevzem obveznosti skupnega podjetja za odhodke iz poslovanja znašale 36 000 000 EUR; ugotavlja, da sta se skupno podjetje in Komisije glede upravnih odhodkov dogovorili o sledeči razdelitvi;

                           —

                           skupno podjetje in ARTEMISIA: 1 000 000 EUR,

                           —

                           Komisija: 1 500 000 EUR,

                     vendar ugotavlja, da so potrebe skupnega podjetja glede upravnih odhodkov dosegle 1 900 000 EUR, zaradi česar je bil prispevek Komisije omejen na 935 315,91 EUR;

               4.

               ugotavlja, da je končni proračun skupnega podjetja vseboval odobritve plačil v višini 27 000 000 EUR; na podlagi letnih računovodskih izkazov ugotavlja, da je bila stopnja prevzetih obveznosti 99,9-odstotna, a obžaluje, da je bila stopnja porabe le 37,78-odstotna;

               5.

               je zaskrbljen zaradi nizke stopnje izvrševanja proračuna in zlasti s tem povezanih dejavnosti skupnega podjetja; poudarja, da so sredstva na bančnih računih ob koncu leta 2010 znašala 16 600 000 EUR, kar je 60 % razpoložljivih odobrenih sredstev za plačila;

      Sistemi notranje kontrole

               6.

               poziva skupno podjetje, naj v celoti izvede svoje sisteme notranje kontrole in finančnega obveščanja, zlasti za operativno preverjanje zahtevkov za plačila, za zagotovila, ki jih zagotavljajo potrdila nacionalnih organov, ter za strategijo naknadnih revizij;

               7.

               je zaskrbljen, da se pri predhodnem preverjanju popolnoma zanaša na potrdila, ki jih zagotavljajo nacionalni organi, ter da za zagotavljanje zakonitosti in pravilnosti izdatkov, ki jih prijavijo upravičenci, skupno podjetje ne opravlja nobenih drugih pregledov; poziva skupno podjetje, naj vzpostavi mehanizem predhodnega preverjanja, da bi preprečilo napake in/ali goljufije pri prijavljanju izdatkov;

               8.

               ugotavlja, da je bila naloga naknadne revizije zahtevkov za povračilo stroškov za projekte v celoti prenesena na države članice; zato meni, da bo imelo skupno podjetje težave pri zagotavljanju primerne zaščite finančnih interesov svojih članov ter pri zagotavljanju zakonitosti in pravilnosti s tem povezanih transakcij; poziva skupno podjetje, naj ponovno premisli o svoji strategiji naknadnih revizij zahtevkov za povračilo stroškov ter naj organ za podelitev razrešnice obvesti o mehanizmih, ki jih je izvedlo za zagotovitev skladnosti s členom 12 ustanovitvene Uredbe (ES) št. 74/2008;

               9.

               je seznanjen z ugotovitvijo Računskega sodišča, da sta raven upravljanja in praksa na področju IT primerni velikosti skupnega podjetja; vendar poudarja zaostanke pri strateškem načrtovanju IT in ciklu spremljanja, varnostnih politikah in pravilih, obvladovanju tveganja IT, načrtu neprekinjenega poslovanja ter pri obnovitvenem načrtu; poziva skupno podjetje, naj popravi to stanje in organu za podelitev razrešnice zagotovi posodobljeno poročilo o tem vprašanju;

               10.

               je seznanjen s tem, da je računovodja skupnega podjetja potrdil finančne in računovodske sisteme (ABAC in SAP); vendar s tem povezani poslovni procesi niso bili potrjeni, zlasti ne proces, ki zagotavlja finančne informacije o potrjevanju in izplačevanju zahtevkov za povračilo stroškov, prejetih od nacionalnih organov; poziva skupno podjetje, naj organ za podelitev razrešnice obvesti o stanju potrjevanja s tem povezanih poslovnih procesov;

      Notranja revizija

               11.

               ugotavlja, da finančna pravila skupnega podjetja še niso bila spremenjena tako, da bi vključevala določbo o pristojnosti notranjega revizorja Komisije glede celotnega splošnega proračuna;

               12.

               vendar ugotavlja, da sta Komisija in skupno podjetje sprejela ukrepe za zagotovitev jasne opredelitve operativnih vlog službe Komisije za notranjo revizijo in funkcijo notranje revizije skupnega podjetja;

      Razpis za zbiranje predlogov in pogajanje o projektih

               13.

               na podlagi letnega poročila o dejavnostih ugotavlja, da je bil razpis skupnega podjetja za leto 2010 objavljen 26. februarja 2010 in da je bilo v fazi priprave projektov tega razpisa prejetih 73 predlogov za raziskovalne projekte, od tega jih je 72 izpolnjevalo merila za upravičenost; ugotavlja, da obseg 11 izbranih predlogov sega od 45 000 000 EUR do 3 400 000 EUR, pri čemer je za štiri projekte potrebnih 15 000 000 EUR ali več, kar predstavlja 66 % celotne naložbe; vendar ugotavlja, da je bil od prvotnih 11 projektov, o katerih se je moral pogajati izvršni direktor, en projekt nepreklicno neuspešen, kar pomeni, da je na koncu ostalo 10 uspešno dogovorjenih projektov;

               14.

               je seznanjen z uvedbo pojma „indeks zrelosti“ med razpisom 2010; je seznanjen s tem, da je bilo to orodje, ki omogoča dodatno analizo, v fazi priprave projektov uporabljeno za ocenjevanje subjektivne kakovosti projektov ter za opazovanje stopnje zrelosti odziva skupnosti ARTEMIS na delovni program;

               15.

               na podlagi letnega poročila o dejavnostih ugotavlja, da je prišlo v povezavi s pogajanji in začetkom raziskovalnih in razvojnih projektov do zamude pri zagotovitvi „proizvodnega okolja“ za pogajanja skupnega podjetja o pogodbah, in sicer zaradi spremembe prednostih nalog v službah Komisije, ki so pristojne za upravljanje informacijskih orodij sedmega okvirnega programa; iz navedb skupnega podjetja ugotavlja, da je tehnična zamuda pod nadzorom in da je bilo popolnoma delujoče proizvodno okolje pričakovano do sredine januarja 2011; vendar ugotavlja, da je bila za preprečevanje dodatnih zamud pri pogajanjih o pogodbah v skupnem podjetju za primer, da informacijska orodja še ne bodo pripravljena, zagotovljena nadomestna rešitev, ki temelji na ročni obdelavi, kar bi omogočilo sklenitev vseh pogajanj v prvem četrtletju 2011 (če predvidevamo, da bodo podpisane nacionalne pogodbe);

               16.

               na podlagi letnega poročila o dejavnostih ugotavlja, da so bili ob koncu leta 2010 s skupnim podjetjem podpisani sporazumi o dodelitvi sredstev za 13 projektov iz razpisa 2009 ter da so se vsi projekti začeli izvajati;

               17.

               meni, da je dobro, da je skupno podjetje spremljalo in pregledalo projekte iz razpisa 2008; vendar opaža, da so ocene izidov projektov pogosto premalo podrobne glede njihove uspešnosti; predvsem ugotavlja, da so izidi projektov CHARTER, eDIANA, SYSMODEL, iLAND, INDEXYS, CHESS in CESAR ocenjeni le kot „pozitivni“; poziva skupno podjetje, naj za spremljanje in pregledovanje svojih projektov v prihodnje oblikuje in izvede natančnejše kazalnike uspešnosti;

      Uspešnost

               18.

               na podlagi letnega poročila skupnega podjetja o dejavnostih ugotavlja, da je bilo 16. decembra 2010 sprejeto poročilo Komisije o prvi vmesni oceni skupnih tehnoloških pobud ARTEMIS in ENIAC;

               19.

               poudarja, da so v vmesni oceni tri priporočila za skupno podjetje;

                           —

                           za rešitev težave „parazitiranja“ mora skupno podjetje vzpostaviti sistem, po katerem vsak upravičenec nečlan plača odstotek svojega prispevka Unije kot pristojbino za stroške skupnega podjetja,

                           —

                           ocenjevalni in izbirni procesi morajo biti spremenjeni, da bi izboljšali prilagoditev portfelja financiranih projektov na strateške evropske cilje programa,

                           —

                           države članice in industrijska združenja morajo sodelovati pri vzpostavitvi procesov, s katerimi lahko potencialni predlagatelji dobijo zgodnje in konstruktivne povratne informacije o njihovih obetih glede financiranja,

                     poziva skupno podjetje, naj organ za podelitev razrešnice obvesti o ukrepih, ki so bili uvedeni po rezultatih te prve vmesne ocene;

               20.

               je seznanjen s predlogom Komisije o uvedbi posebnega programa za izvajanje okvirnega programa za raziskave in inovacije (2014–2020) Obzorje 2020, v katerem Komisija omenja možnost združitve skupnih podjetij ARTEMIS in ENIAC v eno pobudo ter možnost ustanovitve novih skupnih podjetij za izvajanje dela programa Obzorje 2020 o družbenih izzivih; poziva Komisijo, naj organ za podelitev razrešnice o tem redno obvešča;

      Ni sporazuma z državo gostiteljico

               21.

               poudarja, da bi moralo skupno podjetje z Belgijo, državo gostiteljico, hitro skleniti sporazum glede pisarn, privilegijev, imunitet in druge podpore, ki jo mora Belgija zagotoviti skupnemu podjetju v skladu z ustanovitveno Uredbo (ES) št. 74/2008;

      Horizontalne pripombe o skupnih podjetjih

               22.

               poudarja, da je Komisija do sedaj ustanovila sedem skupnih podjetij v skladu s členom 187 Pogodbe o delovanju Evropske unije; ugotavlja, da šest skupnih podjetij (IMI, ARTEMIS, ENIAC, CLEAN SKY, FCH in ITER-F4E) deluje na področju raziskav v sklopu GD Komisije RTD in INFSO, eno podjetje pa je pristojno za razvoj novega sistema upravljanja zračnega prometa (SESAR) na področju prometa, ki ga nadzoruje GD MOVE;

               23.

               ugotavlja, da skupna okvirna sredstva, ki naj bi bila potrebna za skupna podjetja za obdobje njihovega obstoja, znašajo 21 793 000 000 EUR;

               24.

               ugotavlja, da celoten prispevek Unije, ki naj bi bil potreben za skupna podjetja za obdobje njihovega obstoja, znaša 11 489 000 000 EUR;

               25.

               ugotavlja, da je za proračunsko leto 2010 celotni prispevek Unije v proračun skupnih podjetij znašal 505 000 000 EUR;

               26.

               poziva Komisijo, naj organu za podelitev razrešnice letno posreduje povzete informacije o celotnem letnem financiranju iz splošnega proračuna Unije za vsako skupno podjetje, da bi zagotovila preglednost in jasnost o uporabi sredstev Unije in obnovila zaupanje evropskih davkoplačevalcev;

               27.

               pozdravlja pobudo ARTEMIS, da v svoje letno poročilo o dejavnostih vključi informacije o spremljanju in pregledu tekočih projektov; meni, da bi to morala storiti tudi druga skupna podjetja;

               28.

               opominja, da so skupna podjetja javno-zasebna partnerstva in da se zaradi tega prepletajo javni in zasebni interesi; glede na okoliščine meni, da se možnosti navzkrižja interesov ne sme prezreti, temveč jo je treba ustrezno obravnavati; zato poziva skupna podjetja, naj organ za podelitev razrešnice obvestijo o mehanizmih preverjanja, ki obstajajo v njihovih strukturah, da bi omogočili pravilno upravljanje in preprečevanje navzkrižja interesov;

               29.

               ugotavlja, da so razen opazne izjeme Evropskega skupnega podjetja za ITER in razvoj fuzijske energije skupna podjetja relativno majhne strukture, geografsko skoncentrirane; zato meni, da bi morale združiti svoje vire, kjer je to mogoče;

               30.

               poziva Računsko sodišče, naj v poročilih o letnih računovodskih izkazih za proračunsko leto 2011 organu za podelitev razrešnice zagotovi informacije o tem, kako skupna podjetja upoštevajo njegove pripombe;

               31.

               poziva Računsko sodišče, naj v razumnem roku zagotovi posebno poročilo Parlamentu o dodatni vrednosti ustanovitve skupnih podjetij za učinkovito izvajanje raziskovalnih, tehnoloških, razvojnih in demonstracijskih programov Unije; poleg tega meni, da naj isto poročilo vsebuje tudi oceno učinkovitosti ustanovitve skupnih podjetij.

      (1)  UL C 368, 16.12.2011, str. 1.

      (2)  UL L 248, 16.9.2002, str. 1.

      (3)  UL L 30, 4.2.2008, str. 52.

      (4)  UL L 357, 31.12.2002, str. 72.


title: Sklep št. 472/2014/EU Evropskega parlamenta in Sveta z dne 16. aprila 2014 o Evropskem letu za razvoj (2015)

text:
               9.5.2014

               SL

               Uradni list Evropske unije

               L 136/1

         SKLEP št. 472/2014/EU EVROPSKEGA PARLAMENTA IN SVETA
   z dne 16. aprila 2014
   o Evropskem letu za razvoj (2015)
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije ter zlasti člena 209 in člena 210(2) Pogodbe,
   ob upoštevanju predloga Evropske komisije,
   po posredovanju osnutka zakonodajnega akta nacionalnim parlamentom,
   ob upoštevanju mnenja Evropskega ekonomsko-socialnega odbora z dne 10. decembra 2013 (1),
   v skladu z rednim zakonodajnim postopkom (2),
   ob upoštevanju naslednjega:

               (1)

               Glavni cilj razvojne politike je zmanjšanje in dolgoročno izkoreninjenje revščine, kot je določeno v členu 21 Pogodbe o Evropski uniji (PEU) in členu 208 Pogodbe o delovanju Evropske unije. Boj proti svetovni revščini podpira izgradnjo stabilnejšega, mirnejšega, uspešnejšega in pravičnejšega sveta, ki odraža soodvisnost med bogatejšimi in revnejšimi državami.

               (2)

               Kot je navedeno v resoluciji Evropskega parlamenta z dne 23. oktobra 2012 z naslovom „Agenda za spremembe: prihodnost razvojne politike EU“, je razvojno sodelovanje sestavljeno tudi iz spodbujanja in izpopolnitve človeka v vseh njegovih razsežnostih, tudi v kulturni.

               (3)

               Unija zagotavlja pomoč za razvojno sodelovanje že od leta 1957 in je zdaj največja donatorka uradne razvojne pomoči na svetu.

               (4)

               Lizbonska pogodba je utrdila razvojno politiko na področju zunanjega delovanja Unije v podporo njenemu interesu za stabilen svet z več blaginje. Razvojna politika pomaga tudi pri reševanju drugih svetovnih izzivov in prispeva k strategiji Evropa 2020, ki je določena v sporočilu Komisije z dne 3. marca 2010 z naslovom „Evropa 2020, strategija za pametno, trajnostno in vključujočo rast“.

               (5)

               Unija ima vodilno vlogo pri oblikovanju in izvajanju koncepta skladnosti politik za razvoj, katerega cilj je okrepiti sinergije med razvojnimi cilji in politikami, ki niso povezane z razvojnim sodelovanjem, ter tako zagotoviti, da bodo politike Unije podpirale razvojne potrebe držav v razvoju ali pa vsaj ne bodo v nasprotju s ciljem izkoreninjenja revščine.

               (6)

               Leta 2000 se je mednarodna skupnost zavezala k sprejetju konkretnih ukrepov za boj proti revščini do leta 2015, pri čemer je sprejela razvojne cilje tisočletja, s katerimi so se strinjale Unija in države članice.

               (7)

               V skupni izjavi Sveta in predstavnikov vlad držav članic, ki se sestajajo v okviru Sveta, ter Evropskega parlamenta in Komisije o razvojni politiki Evropske unije: „Evropsko soglasje“ (3), ki ostaja najcelovitejša podlaga za razvojno sodelovanje Unije, je zapisan poziv Uniji, naj pomaga okrepiti vlogo novih držav članic kot novih donatork.

               (8)

               Svet se je v zadnjih letih znatno spremenil, zelo pa se je spremenilo tudi svetovno gospodarsko in politično ravnovesje. Na svetovnem prizorišču so se pojavili novi akterji, tudi zasebni in nevladni. Medtem ko razvita gospodarstva in gospodarstva v vzponu predstavljajo večino svetovnega bruto domačega proizvoda, so slednja postala ključna gonilna sila svetovne rasti in že imajo velik vpliv na svetovno gospodarstvo.

               (9)

               Nadaljnja podpora za razvojno sodelovanje je v hitro spreminjajočem se svetu ključna. Približno 1,3 milijarde ljudi še vedno živi v skrajni dohodkovni revščini in še veliko več jih ima nezadovoljene razvojne potrebe. V večini delov sveta so se povečale razlike znotraj držav. Naravno okolje je pod vse večjim pritiskom, učinke podnebnih sprememb pa najbolj čutijo države v razvoju. Ti izzivi so svetovni in medsebojno povezani, zato jih morajo obravnavati vse države skupaj.

               (10)

               Razprave o okviru po letu 2015 so se že začele: na podlagi sporočila Komisije z dne 13. oktobra 2011 z naslovom „Povečanje učinka razvojne politike EU: agenda za spremembe“ in sklepov Sveta z dne 14. maja 2012 o agendi za spremembe, ki so že prispevali k znatni preusmeritvi razvojnih politik Unije, je Komisija izrazila svoja stališča v svojem sporočilu z naslovom „Dostojno življenje za vse: izkoreninjenje revščine in zagotavljanje trajnostne prihodnosti sveta“ z dne 27. februarja 2013, Svet pa je v sklepih z dne 25. junija 2013 sprejel „Splošno agendo za obdobje po letu 2015“, z namenom obravnavati pomanjkljivosti trenutnega razvojnega okvira ter določiti skupni pristop za povezovanje izkoreninjenja revščine in vprašanj v zvezi s trajnostjo v splošnem mednarodnem okviru.

               (11)

               Leto 2015 bi moralo biti simbolično in ključno, saj je to zadnje leto za doseganje skupno dogovorjenih razvojnih ciljev tisočletja in tako ponuja edinstveno priložnost za proučitev mednarodnih zavez. Leto 2015 bo tudi čas, ko bo treba sprejeti pomembne mednarodne odločitve o razvojnem okviru, ki bo v prihodnjih desetletjih nadomestil okvir razvojnih ciljev tisočletja.

               (12)

               Leto 2015 je primerno tudi za predstavitev rezultatov razvojne politike Unije po izvajanju načel iz sporočila Komisije o agendi za spremembe.

               (13)

               Prav tako bodo v letu 2015 v državah članicah potekali pomembni mednarodni dogodki, kot je svetovna razstava z naslovom „Nahranimo planet: energija za življenje“ v Milanu, ki bo ponudila posebno priložnost za razprave o svetovnih razvojnih politikah in za obsežno obveščanje javnosti o trajnostnem razvoju in s tem povezanimi vprašanji.

               (14)

               Evropski parlament je v svoji resoluciji o agendi za spremembe pozval Komisijo, naj leto 2015 določi za evropsko leto za razvoj, pri čemer je izrazil upanje, da bi to povečalo prepoznavnost razvojnega sodelovanja.

               (15)

               Leto 2015 bi bilo tako treba razglasiti za evropsko leto za razvoj (v nadaljnjem besedilu: evropsko leto), da bi se zagotovila primerna priložnost za ozaveščanje splošne javnosti o trenutni usmeritvi razvojne politike Unije. Potrebne so informacije o tem, kako lahko navzven usmerjena Unija pomaga zagotoviti trajnost na globalni ravni. To vključuje ozaveščanje o globalni soodvisnosti in o tem, da razvoj ne pomeni le pomoči.

               (16)

               Za učinkovitost razvojnih ukrepov Unije je ključna široka javna in politična podpora tem ukrepom, pa tudi dokazi, da se javna finančna sredstva uspešno in učinkovito uporabljajo za doseganje rezultatov na področju razvoja. Zato bi moralo evropsko leto delovati kot dejavnik ozaveščanja, tudi z javno politično razpravo in izobraževanjem za razvoj, spodbujanja ter izmenjave najboljših praks med državami članicami, lokalnimi in regionalnimi organi, civilno družbo, zasebnim sektorjem, socialnimi partnerji ter mednarodnimi subjekti in organizacijami, ki sodelujejo pri razvojnih vprašanjih. Prispevati bi moralo k usmerjanju politične pozornosti in mobilizaciji vseh zadevnih strani, da bi se ob sodelovanju z upravičenci do razvojne pomoči in njihovimi predstavniki razvijali in spodbujali nadaljnji ukrepi in pobude na ravni Unije in držav članic.

               (17)

               Evropsko leto bi moralo prispevati k večji ozaveščenosti glede vseh oblik diskriminacije na podlagi spola, s katero se spopadajo ženske in dekleta v različnih regijah, zlasti pri dostopu do izobrazbe, delovnih mest in zdravstvenih sistemov ter v zvezi s prisilnimi porokami, spolnim izkoriščanjem, pohabljanjem spolnih organov in drugimi vrstami zlorab.

               (18)

               Poročilo posebnega Eurobarometra 392 z naslovom „Solidarnost po svetu: evropski državljani in razvojna pomoč“, objavljeno oktobra 2012, kaže, da 85 % državljanov Unije podpira pomoč ljudem v partnerskih državah. Kakor je zapisano v navedenem poročilu, kljub trenutnim gospodarskim razmeram več kot šest od desetih državljanov meni, da bi bilo treba pomoč ljudem v partnerskih državah povečati. Navedeno poročilo hkrati jasno kaže na pomanjkljivo poznavanje razvojnega sodelovanja Unije, zaradi česar je potrebno boljše obveščanje.

               (19)

               Učinkovito usklajevanje med vsemi partnerji, udeleženimi na ravni Unije ter nacionalni, regionalni in lokalni ravni, je eden od temeljnih pogojev za učinkovito evropsko leto. Lokalni in regionalni partnerji imajo v tem primeru posebno vlogo pri spodbujanju razvojne politike Unije.

               (20)

               Zaradi različnih nacionalnih socialno-ekonomskih in kulturnih ozadij ter posebnosti je potrebna decentralizacija nekaterih dejavnosti v okviru evropskega leta v skladu s členom 58 Uredbe (EU, Euratom) št. 966/2012 Evropskega parlamenta in Sveta (4). Vendar bi bilo treba določanje prednostnih nalog politik na nacionalni ravni usklajevati s Komisijo, da bi se zagotovila skladnost s strateškimi cilji evropskega leta. Tesno usklajevanje dejavnosti Komisije in držav članic je bistvenega pomena za ustvarjanje sinergij in zagotovitev uspeha evropskega leta.

               (21)

               Sodelovanje pri dejavnostih, ki bodo financirane v okviru evropskega leta, bi moralo biti odprto ne le za države članice, ampak tudi za države kandidatke, ki uživajo ugodnosti predpristopne strategije, v skladu s splošnimi načeli in splošnimi pogoji za sodelovanje teh držav v programih Unije, ki so bili vzpostavljeni v ustreznih okvirnih sporazumih oziroma sklepih Pridružitvenega sveta. Spodbujati bi bilo treba usklajevanje z nacionalnimi ukrepi, zlasti z nacionalnimi programi za izobraževanje in ozaveščanje o razvoju (DEAR – Development Education and Awereness Raising). Odločitev o ravni in obliki sodelovanja pri evropskem letu bi morala ostati prepuščena prosti presoji posamezne države članice.

               (22)

               Zagotavljati bi bilo treba skladnost in dopolnjevanje z drugo zakonodajo in ukrepi Unije, zlasti z instrumentom razvojnega sodelovanja, vzpostavljenim z Uredbo (EU) št. 233/2014 Evropskega parlamenta in Sveta (5), vključno s programom za izobraževanje in ozaveščanje o razvoju (DEAR), Evropskim razvojnim skladom, evropskim instrumentom sosedstva, vzpostavljenim z Uredbo (EU) št. 232/2014 Evropskega parlamenta in Sveta (6), ter drugimi instrumenti Unije za financiranje zunanjega delovanja, ki se nanašajo na razvojno politiko.

               (23)

               Finančne interese Unije bi bilo treba v celotnem ciklu odhodkov zaščititi s sorazmernimi ukrepi, ki vključujejo preprečevanje, odkrivanje in preiskovanje nepravilnosti, povračilo izgubljenih, neupravičeno plačanih ali nepravilno uporabljenih sredstev ter po potrebi upravne in denarne kazni v skladu z Uredbo (EU, Euratom) št. 966/2012.

               (24)

               Za čim večjo učinkovitost in uspešnost dejavnosti, predvidenih za evropsko leto, je pomembno, da se leta 2014 izvede niz pripravljalnih ukrepov.

               (25)

               Komisija je že sprejela različne ukrepe za spodbujanje razvojnih politik in obveščanje državljanov Unije o njenem razvojnem sodelovanju. Te obstoječe ukrepe bi bilo treba čim bolje izkoristiti za evropsko leto.

               (26)

               Za ozaveščanje državljanov o razvojnih vprašanjih so odgovorne predvsem države članice. Ukrepanje na ravni Unije dopolnjuje in nadgrajuje nacionalne, regionalne in lokalne ukrepe, kot je bilo poudarjeno v politični deklaraciji z naslovom „Partnerstvo za komuniciranje v Evropi“, ki so jo 22. oktobra 2008 podpisali Evropski parlament, Svet in Komisija.

               (27)

               Ker ciljev tega sklepa države članice zaradi potrebe po večstranskih partnerstvih, transnacionalni izmenjavi informacij ter ozaveščanju o dobrih praksah in njihovem razširjanju v vsej Uniji ne morejo zadovoljivo doseči, temveč se ti cilji zaradi obsega evropskega leta lažje dosežejo na ravni Unije, lahko Unija sprejme ukrepe v skladu z načelom subsidiarnosti iz člena 5 PEU. V skladu z načelom sorazmernosti iz navedenega člena ta sklep ne presega tistega, kar je potrebno za doseganje navedenih ciljev –

         SPREJELA NASLEDNJI SKLEP:
   Člen 1
   Predmet urejanja
   Leto 2015 se razglasi za „evropsko leto za razvoj“ (v nadaljnjem besedilu: evropsko leto).
   Evropsko leto poteka pod geslom „Naš svet, naše dostojanstvo, naša prihodnost“.
   Člen 2
   Cilji
   Cilji evropskega leta so:

               (a)

               obveščati državljane Unije o razvojnem sodelovanju Unije in držav članic ter poudariti rezultate, ki jih je Unija, skupaj z državami članicami, dosegla kot svetovni akter in jih bo v skladu z nedavnimi razpravami o splošnem okviru za obdobje po letu 2015 dosegala tudi v prihodnje;

               (b)

               spodbujati neposredno sodelovanje, kritično razmišljanje in dejavni interes državljanov Unije in zainteresiranih strani pri razvojnem sodelovanju, tudi z oblikovanjem politik in njihovim izvajanjem, ter

               (c)

               ozaveščati o koristih razvojnega sodelovanja Unije ne le za prejemnike razvojne pomoči Unije, ampak tudi za njene državljane, in doseči širše razumevanje skladnosti politik za razvoj ter med državljani v Evropi in v državah v razvoju spodbujati občutek skupne odgovornosti, solidarnosti in priložnosti v spreminjajočem se in vse bolj soodvisnem svetu.

         Člen 3
   Ukrepi
   1.   Ukrepi za uresničevanje ciljev evropskega leta vključujejo naslednje ukrepe, ki so lahko organizirani na ravni Unije ter na nacionalni, regionalni ali lokalni ravni, kot je določeno v Prilogi, in v partnerskih državah skladno s členom 6(5):

               (a)

               komunikacijske kampanje za razširjanje ključnih sporočil, namenjenih splošni in bolj specifični javnosti, zlasti mladim in drugim ključnim ciljnim skupinam, med drugim tudi prek družbenih medijev;

               (b)

               organizacijo konferenc, prireditev in pobud z vsemi zadevnimi zainteresiranimi stranmi, namenjenih spodbujanju dejavnega sodelovanja in razprave ter ozaveščanju na vseh ravneh;

               (c)

               konkretne ukrepe v državah članicah, namenjene spodbujanju ciljev evropskega leta, zlasti z izobraževanjem za razvoj, izmenjavo informacij, izkušenj in dobrih praks med nacionalnimi, regionalnimi ali lokalnimi upravami ter drugimi organizacijami, ter

               (d)

               študije in raziskave, vključno z razširjanjem njihovih rezultatov.

         2.   Komisija lahko opredeli druge ukrepe, ki prispevajo k uresničevanju ciljev evropskega leta, ter lahko dovoli, da se sklicevanja na evropsko leto in na njegovo geslo uporabljajo pri promociji navedenih ukrepov, če prispevajo k uresničevanju navedenih ciljev.
   Člen 4
   Usklajevanje z državami članicami
   1.   Komisija države članice pozove, da vsaka imenuje nacionalnega koordinatorja, odgovornega za sodelovanje zadevne države članice v evropskem letu. Države članice o vsakem takem imenovanju obvestijo Komisijo.
   2.   Nacionalni koordinatorji se v tesnem sodelovanju s Komisijo posvetujejo in sodelujejo s širokim naborom različnih zainteresiranih strani, vključno s civilno družbo in zasebnim sektorjem, nacionalnimi parlamenti, socialnimi partnerji ter, kadar je ustrezno, z nacionalnimi agencijami, zvezno državo ali organi na poddržavni ravni, vključno z regionalnimi in lokalnimi organi, in, kadar je ustrezno, s čezmorskimi državami in ozemlji ali kontaktnimi točkami za zadevne programe Unije.
   3.   Komisija države članice pozove, da ji do 1. septembra 2014 pošljejo svoj delovni program, v katerem so podrobno določene nacionalne dejavnosti, načrtovane za evropsko leto, v skladu s cilji evropskega leta in podrobnostmi ukrepov iz Priloge.
   4.   Komisija v skladu z Uredbo (EU, Euratom) št. 966/2012 in Delegirano uredbo Komisije (EU) št. 1268/2012 (7) pred odobritvijo delovnih programov preveri, ali so navedene dejavnosti v skladu s cilji evropskega leta.
   Člen 5
   Sodelovanje
   Sodelovanje pri dejavnostih v okviru evropskega leta, ki jih bo financirala Unija, je odprto za države članice ter države kandidatke, ki uživajo ugodnosti predpristopne strategije, v skladu s splošnimi načeli in splošnimi pogoji za sodelovanje navedenih držav v programih Unije, vzpostavljenimi v ustreznih okvirnih sporazumih oziroma sklepih Pridružitvenega sveta.
   Člen 6
   Usklajevanje in izvajanje na ravni Unije
   1.   Komisija izvaja ta sklep na ravni Unije, in sicer zlasti tako, da sprejme potrebne finančne sklepe v skladu z uredbami o vzpostavitvi instrumentov za financiranje zunanjega delovanja, ki se nanašajo na zadevne ukrepe, in sicer instrumenta razvojnega sodelovanja, evropskega instrumenta za demokracijo in človekove pravice, vzpostavljenega z Uredbo (EU) št. 235/2014 Evropskega parlamenta in Sveta (8), evropskega instrumenta sosedstva, instrumenta za prispevanje k stabilnosti in miru, vzpostavljenega z Uredbo (EU) št. 230/2014 Evropskega parlamenta in Sveta (9), instrumenta za predpristopno pomoč (IPA II), vzpostavljenega z Uredbo (EU) št. 231/2014 Evropskega parlamenta in Sveta (10), in instrumenta partnerstva za sodelovanje s tretjimi državami, vzpostavljenega z Uredbo (EU) št. 234/2014 Evropskega parlamenta in Sveta (11) (v nadaljnjem besedilu: instrumenti za financiranje zunanjega delovanja).
   2.   Komisija skupaj z Evropsko službo za zunanje delovanje tesno sodeluje z Evropskim parlamentom, Svetom in državami članicami, Evropskim ekonomsko-socialnim odborom, Odborom regij ter organi in združenji, ki so dejavni na področju razvojnih vprašanj na ravni Unije.
   3.   Komisija organizira srečanja nacionalnih koordinatorjev za usklajevanje izvajanja evropskega leta ter izmenjavo informacij o izvajanju na ravni Unije in nacionalni ravni. Komisija lahko na ta srečanja kot opazovalce povabi predstavnike civilne družbe, regionalnih in lokalnih oblasti ter poslance Evropskega parlamenta.
   4.   Komisija organizira srečanja vseh ustreznih zainteresiranih strani, vključenih v razvojno sodelovanje Unije, da bi ji pomagale pri izvajanju evropskega leta na ravni Unije. Nacionalni koordinatorji bodo povabljeni na ta srečanja.
   5.   Komisija določi evropsko leto kot prednostno nalogo dejavnosti obveščanja, ki jih njena predstavništva opravljajo v državah članicah, delegacije EU pa v partnerskih državah. Delegacije EU in čezmorske države in ozemlja prek ustreznih institucionalnih kanalov podpirajo razvojne partnerje v tretjih državah, da bi ti lahko sodelovali pri dejavnostih, povezanih z evropskim letom, bodisi v Uniji bodisi v tretjih državah.
   6.   Evropska služba za zunanje delovanje in delegacije EU vključijo evropsko leto v svoje redne dejavnosti informiranja in komuniciranja.
   Člen 7
   Skladnost in dopolnjevanje
   Komisija v skladu z uredbami o vzpostavitvi instrumentov za financiranje zunanjega delovanja, ki se nanašajo na zadevne ukrepe, zagotovi, da so ukrepi iz tega sklepa skladni z vsemi drugimi ukrepi Unije ter nacionalnimi in regionalnimi ukrepi, ki prispevajo k doseganju ciljev evropskega leta, ter da obstoječe ukrepe Unije ter nacionalne in regionalne ukrepe v celoti dopolnjujejo.
   Člen 8
   Posebne določbe o finančni in nefinančni podpori
   1.   Za ukrepe iz dela A Priloge, ki se izvajajo v vsej Uniji, se uporablja postopek javnega naročanja ali dodelitev nepovratnih sredstev, ki jih financira Unija v skladu z naslovoma V in VI Uredbe (EU, Euratom) št. 966/2012.
   2.   Ukrepe iz dela B Priloge, ki se izvajajo v vsej Uniji, lahko sofinancira Unija.
   3.   Komisija lahko v skladu s postopkom iz dela C Priloge vsakemu nacionalnemu koordinatorju dodeli sofinanciranje.
   4.   Kadar je to primerno, se lahko evropsko leto podpre z obstoječimi programi, ki prispevajo k spodbujanju razvoja, brez poseganja v njihove cilje in proračun. Poleg tega se lahko v nacionalnih delovnih programih upoštevajo tudi izjemna prizadevanja držav članic pri upravljanju mednarodnih dogodkov in dejavnosti na področju razvoja.
   5.   Komisija lahko dodeli nefinančno podporo za dejavnosti, ki jih izvajajo javne in zasebne organizacije in ki so skladne s členom 3(2).
   6.   Da bi bili ukrepi upravičeni do financiranja v skladu s tem sklepom, se zahteva, da je uporaba javnega financiranja zanje učinkovita, da prinašajo dodano vrednost in so usmerjeni v rezultate.
   Člen 9
   Zaščita finančnih interesov Unije
   1.   Komisija sprejme ustrezne ukrepe, s katerimi zagotovi, da so pri izvajanju ukrepov, ki se financirajo na podlagi tega sklepa, finančni interesi Unije zaščiteni z uporabo preventivnih ukrepov zoper goljufije, korupcijo in katere koli druge nezakonite dejavnosti ter z izvajanjem učinkovitih pregledov in inšpekcij, v primeru ugotovljenih nepravilnosti pa z izterjavo neupravičeno izplačanih zneskov ter po potrebi z učinkovitimi, sorazmernimi in odvračilnimi upravnimi in denarnimi kaznimi.
   2.   Komisija ali njeni predstavniki in Računsko sodišče lahko opravijo revizije na podlagi dokumentacije in pregledov ter inšpekcij na kraju samem pri vseh upravičencih do nepovratnih sredstev, izvajalcih in podizvajalcih, ki so prejeli sredstva Unije na podlagi tega sklepa.
   3.   Evropski urad za boj proti goljufijam (OLAF) lahko v skladu z določbami in postopki iz Uredbe Sveta (Euratom, ES) št. 2185/96 (12) in Uredbe (EU, Euratom) št. 883/2013 Evropskega parlamenta in Sveta (13) opravi preiskave, tudi s pregledi in inšpekcijami na kraju samem, da bi v zvezi s sporazumom ali sklepom o nepovratnih sredstvih ali pogodbo, ki se financira na podlagi tega sklepa, ugotovil morebitne primere goljufij, korupcije ali katerih koli drugih nezakonitih dejavnosti, ki škodijo finančnim interesom Unije.
   Člen 10
   Poročanje in ocena
   Komisija do 31. decembra 2016 Evropskemu parlamentu, Svetu, Evropskemu ekonomsko-socialnemu odboru in Odboru regij predloži poročilo o izvajanju, rezultatih in splošni oceni ukrepov iz tega sklepa, da bi pripravila ustrezne nadaljnje ukrepe.
   Člen 11
   Začetek veljavnosti
   Ta sklep začne veljati dvajseti dan po objavi v Uradnem listu Evropske unije.

      V Strasbourgu, 16. aprila 2014

            Za Evropski parlament

            Predsednik

         M. SCHULZ

            Za Svet

            Predsednik

         D. KOURKOULAS

      (1)  Še ni objavljeno v Uradnem listu.

      (2)  Stališče Evropskega parlamenta z dne 2. aprila 2014 (še ni objavljeno v Uradnem listu) in odločitev Sveta z dne 14. aprila 2014.

      (3)  UL C 46, 24.2.2006, str. 1.

      (4)  Uredba (EU, Euratom) št. 966/2012 Evropskega Parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).

      (5)  Uredba (EU) št. 233/2014 Evropskega parlamenta in Sveta z dne 11. marca 2014 o vzpostavitvi instrumenta za financiranje razvojnega sodelovanja za obdobje 2014-2020 (UL L 77, 15.3.2014, str. 44).

      (6)  Uredba (EU) št. 232/2014 Evropskega parlamenta in Sveta z dne 11. marca 2014 o vzpostavitvi evropskega instrumenta sosedstva (UL L 77, 15.3.2014, str. 27).

      (7)  Delegirana uredba Komisije (EU) št. 1268/2012 z dne 29. oktobra 2012 o pravilih uporabe Uredbe (EU, Euratom) št. 966/2012 Evropskega parlamenta in Sveta o finančnih pravilih, ki se uporabljajo za splošni proračun Unije (UL L 362, 31.12.2012, str. 1).

      (8)  Uredba (EU) št. 235/2014 Evropskega parlamenta in Sveta z dne 11. marca 2014 o vzpostavitvi instrumenta financiranja za demokracijo in človekove pravice po svetu (UL L 77, 15.3.2014, str. 85).

      (9)  Uredba (EU) št. 230/2014 Evropskega parlamenta in Sveta z dne 11. marca 2014 o vzpostavitvi instrumenta za prispevanje k stabilnosti in miru (UL L 77, 15.3.2014, str. 1).

      (10)  Uredba (EU) št. 231/2014 Evropskega parlamenta in Sveta z dne 11. marca 2014 o vzpostavitvi instrumenta za predpristopno pomoč (IPA II) (UL L 77, 15.3.2014, str. 11).

      (11)  Uredba (EU) št. 234/2014 Evropskega parlamenta in Sveta z dne 11. marca 2014 o vzpostavitvi instrumenta partnerstva za sodelovanje s tretjimi državami (UL L 77, 15.3.2014, str. 77).

      (12)  Uredba Sveta (Euratom, ES) št. 2185/96 z dne 11. novembra 1996 o pregledih in inšpekcijah na kraju samem, ki jih opravlja Komisija za zaščito finančnih interesov Evropskih skupnosti pred goljufijami in drugimi nepravilnostmi (UL L 292, 15.11.1996, str. 2).

      (13)  Uredba (EU, Euratom) št. 883/2013 Evropskega parlamenta in Sveta z dne 11. septembra 2013 o preiskavah, ki jih izvaja Evropski urad za boj proti goljufijam (OLAF), ter razveljavitvi Uredbe (ES) št. 1073/1999 Evropskega parlamenta in Sveta in Uredbe Sveta (Euratom) št. 1074/1999 (UL L 248, 18.9.2013, str. 1).

      PRILOGA
      PODROBNOSTI O UKREPIH IZ ČLENA 3
      Izvajanje evropskega leta temelji na široki informacijski in komunikacijski kampanji v vsej Uniji, ki jo dopolnjujejo ukrepi držav članic. Da bi se ustvaril občutek za odgovornost med ključnimi akterji, pri ukrepih Unije in nacionalnih ukrepih lahko sodelujejo tudi civilna družba, mladinske organizacije, socialni partnerji, zasebni sektor, nacionalni parlamenti in po potrebi nacionalne agencije, zvezna država ali organi na poddržavni ravni, vključno z regionalnimi in lokalnimi organi, in druge zainteresirane strani
      Unija za ukrepe javnih ali zasebnih organizacij odobri finančno podporo in uporabo logotipa, ki ga oblikuje Komisija, ter drugega gradiva, povezanega z evropskim letom, če lahko te organizacije Komisiji zagotovijo, da se bodo navedeni ukrepi izvedli leta 2015 in bodo verjetno znatno prispevali k uresničevanju ciljev evropskega leta.
      A.   NEPOSREDNI UKREPI UNIJE
      Financiranje se izvaja v obliki neposrednega nakupa blaga in storitev na podlagi obstoječih okvirnih pogodb. Izvaja se lahko tudi v obliki nepovratnih sredstev, ki lahko pokrijejo do 80 % končnih stroškov dejavnosti. Ukrepi lahko vključujejo:

                  (a)

                  informacijske in promocijske kampanje, ki vključujejo:

                              (i)

                              pripravo in razširjanje avdiovizualnega in tiskanega gradiva, ki odraža cilje evropskega leta;

                              (ii)

                              odmevne prireditve za ozaveščanje o ciljih evropskega leta za razvoj in forume za izmenjavo izkušenj in dobrih praks;

                              (iii)

                              ukrepe za javno objavljanje rezultatov in večjo prepoznavnost programov Unije ter ukrepov, ki prispevajo k ciljem evropskega leta;

                              (iv)

                              vzpostavitev interaktivnega informacijskega spletnega mesta na portalu Europa (http://europa.eu/index_sl.htm), namenjenega ukrepom v okviru evropskega leta, in primerno uporabo družbenih medijev;

                              (v)

                              nagrado za inovativne in uspešne komunikacijske ideje in kampanje, ki prispevajo ali so prispevale k večji ozaveščenosti in spodbujanju razmisleka o razvojnih vprašanjih na nenavaden ali izviren način, zlasti tiste, oblikovane za ciljno publiko, ki je bila pred tem z globalnimi razvojnimi vprašanji seznanjena pomanjkljivo ali pa sploh ne;

                  (b)

                  druge pobude:

                              (i)

                              opravljanje jezikovnih storitev (prevajanje, tolmačenje, večjezične informacije);

                              (ii)

                              spremljanje raziskav in revizij na ravni Unije za ocenjevanje priprav, učinkovitosti in vpliva evropskega leta ter poročanje o tem.

            B.   SOFINANCIRANJE UKREPOV UNIJE
      Za odmevne prireditve na ravni Unije, katerih cilj je ozaveščanje o ciljih evropskega leta in ki se lahko organizirajo v sodelovanju z državama članicama, ki leta 2015 predsedujeta Svetu, se lahko prejmejo nepovratna sredstva Unije, ki znašajo največ 80 % končnih stroškov dejavnosti.
      C.   SOFINANCIRANJE UKREPOV DRŽAV ČLANIC
      Vsak nacionalni koordinator lahko predloži zahtevek za sofinanciranje s strani Unije, in sicer ukrepov ali delovnega programa za spodbujanje evropskega leta. V delovnem programu se opišejo posamezni ukrepi nacionalnega koordinatorja, ki naj bi se financirali. Države članice lahko v tem okviru same določijo svoje prednostne naloge in pobude v skladu s členom 2 ter vključijo čezmorske države in ozemlja, kjer je to ustrezno.
      Zahtevku za sofinanciranje se priloži podroben predviden proračun, ki določa skupne stroške predlaganih ukrepov ali predlaganega delovnega programa ter znesek in morebitne vire sofinanciranja. Prispevek Unije lahko krije največ 80 % končnih stroškov dejavnosti. Komisija določi okvirne zneske, ki se dajo na voljo za sofinanciranje posameznim nacionalnim koordinatorjem, in rok za predložitev zahtevkov, glede na merila, ki upoštevajo prebivalstvo in življenjske stroške zadevne države članice. S fiksnim zneskom na državo članico se zagotavlja najnižjo stopnjo dejavnosti.
      Pri določanju tega fiksnega zneska Komisija upošteva tudi razmeroma kratke izkušnje pri razvojnem sodelovanju tistih držav članic, ki so se Unije pridružile od 1. januarja 2004. Komisija prav tako upošteva ukrepe, ki so predloženi skupno ali ki so skupni več državam članicam.
      Komisija zagotovi pregleden, pravočasen in učinkovit postopek odobritve, ki temelji na načelih enakopravne obravnave in dobrega finančnega poslovodenja.


title: 2006/458/ES: Sklep Sveta z dne  29. aprila 2004  o podpisu in začasni uporabi Protokola k Sporazumu o partnerstvu in sodelovanju med Evropskimi skupnostmi in njihovimi državami članicami na eni strani ter Republiko Uzbekistan na drugi strani, zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji

text:
               6.7.2006

               SL

               Uradni list Evropske unije

               L 185/22

         SKLEP SVETA
   z dne 29. aprila 2004
   o podpisu in začasni uporabi Protokola k Sporazumu o partnerstvu in sodelovanju med Evropskimi skupnostmi in njihovimi državami članicami na eni strani ter Republiko Uzbekistan na drugi strani, zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji
   (2006/458/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 44(2), zadnjega stavka člena 47(2), členov 55, 57(2), 71, 80(2), 93, 94, 133 in 181a v zvezi s prvim stavkom prvega pododstavka člena 300(2) Pogodbe,
   ob upoštevanju Pogodbe o pristopu z dne 16. aprila 2003 in zlasti člena 2(3) Pogodbe,
   ob upoštevanju Akta, priloženega k Pogodbi o pristopu, in zlasti člena 6(2) Pogodbe,
   ob upoštevanju predloga Komisije,
   ob upoštevanju naslednjega:

               (1)

               Svet je 8. decembra 2003 pooblastil Komisijo, da se v imenu Skupnosti in njenih držav članic pogaja z Republiko Uzbekistan o Protokolu k Sporazumu o partnerstvu in sodelovanju zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji ter predvidi določene tehnične prilagoditve, povezane z institucionalnim in pravnim razvojem v Evropski uniji.

               (2)

               Pod pogojem njegove naknadne sklenitve je bil Protokol med pogodbenicami usklajen s pogajanji in ga je zdaj treba podpisati v imenu Evropske skupnosti in njenih držav članic.

               (3)

               Protokol se začasno uporablja od dne pristopa, dokler niso končani ustrezni postopki za njegovo uradno sklenitev –

         SKLENIL:
   Člen 1
   Pod pogojem naknadne sklenitve Sporazuma se predsednik Sveta s tem sklepom pooblasti, da imenuje osebo(-e), ki je (so) v imenu Evropske skupnosti in njenih držav članic pooblaščena(-e) za podpis Protokola k Sporazumu o partnerstvu in sodelovanju, ki vzpostavlja partnerstvo med Evropskimi skupnostmi in njihovimi državami članicami na eni strani ter Republiko Uzbekistan na drugi strani, zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji.
   Besedilo Protokola je priloženo temu sklepu (1).
   Člen 2
   Protokol se začasno uporablja od dne pristopa do začetka veljavnosti.

      V Luxembourgu, 29. aprila 2004.

            Za Svet

            Predsednica

         U. PLASSNIK

      (1)  Glej stran 23 tega Uradnega lista.
    ---documentbreak---

               6.7.2006

               SL

               Uradni list Evropske unije

               L 185/23

         PROTOKOL
   k Sporazumu o partnerstvu in sodelovanju, ki vzpostavlja partnerstvo med Evropskimi skupnostmi in njihovimi državami članicami na eni strani ter Republiko Uzbekistan na drugi strani, zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji
   KRALJEVINA BELGIJA,
   ČEŠKA REPUBLIKA,
   KRALJEVINA DANSKA,
   ZVEZNA REPUBLIKA NEMČIJA,
   REPUBLIKA ESTONIJA,
   HELENSKA REPUBLIKA,
   KRALJEVINA ŠPANIJA,
   FRANCOSKA REPUBLIKA,
   IRSKA,
   ITALIJANSKA REPUBLIKA,
   REPUBLIKA CIPER,
   REPUBLIKA LATVIJA,
   REPUBLIKA LITVA,
   VELIKO VOJVODSTVO LUKSEMBURG,
   REPUBLIKA MADŽARSKA,
   REPUBLIKA MALTA,
   KRALJEVINA NIZOZEMSKA,
   REPUBLIKA AVSTRIJA,
   REPUBLIKA POLJSKA,
   PORTUGALSKA REPUBLIKA,
   REPUBLIKA SLOVENIJA,
   SLOVAŠKA REPUBLIKA
   REPUBLIKA FINSKA,
   KRALJEVINA ŠVEDSKA
   ZDRUŽENO KRALJESTVO VELIKA BRITANIJA IN SEVERNA IRSKA,
   v nadaljevanju „države članice“, ki jih zastopa Svet Evropske unije, in
   EVROPSKA SKUPNOST IN EVROPSKA SKUPNOST ZA ATOMSKO ENERGIJO,
   v nadaljevanju „Skupnosti“, ki ju zastopata Svet Evropske unije in Evropska komisija,
   na eni strani in
   REPUBLIKA UZBEKISTAN
   na drugi strani SO SE –
   OB UPOŠTEVANJU PRISTOPA Češke, Estonije, Cipra, Latvije, Litve, Madžarske, Malte, Poljske, Slovenije in Slovaške k Evropski uniji dne 1. maja 2004 –
   DOGOVORILE O NASLEDNJEM:
   Člen 1
   Češka, Estonija, Ciper, Latvija, Litva, Madžarska, Malta, Poljska, Slovenija in Slovaška so pogodbenice Sporazuma o partnerstvu in sodelovanju, ki vzpostavlja partnerstvo med Evropskimi skupnostmi in njihovimi državami članicami na eni strani ter Republiko Uzbekistan na drugi strani, podpisanega v Firencah 21. junija 1996 (v nadaljevanju „Sporazuma“), in sprejmejo in upoštevajo, na enak način kot druge države članice Skupnosti, besedila Sporazuma ter k njemu priloženih dokumentov.
   Člen 2
   Zaradi upoštevanja institucionalnega razvoja v Evropski uniji v zadnjem času se pogodbenice dogovorijo, da se po izteku Pogodbe o ustanovitvi Evropske skupnosti za premog in jeklo obstoječe določbe v Sporazumu, ki se nanašajo na Evropsko skupnost za premog in jeklo, razumejo kot določbe, ki se nanašajo na Evropsko skupnost, ki je prevzela vse pravice in obveznosti Evropske skupnosti za premog in jeklo.
   Člen 3
   Ta protokol je sestavni del Sporazuma.
   Člen 4
   1.   Ta protokol v skladu s svojimi postopki odobrijo Skupnosti, Svet Evropske unije v imenu držav članic in Republika Uzbekistan.
   2.   Pogodbenice obvestijo druga drugo o dokončanju ustreznih postopkov iz prejšnjega odstavka. Listine o odobritvi se deponirajo pri Generalnem sekretariatu Sveta Evropske unije.
   Člen 5
   1.   Ta protokol začne veljati istega dne kot Pogodba o pristopu iz leta 2003, če so pred tem datumom deponirane vse listine o odobritvi tega protokola.
   2.   Če do tega datuma niso deponirane vse listine o odobritvi tega protokola, začne ta veljati prvi dan prvega meseca, ki sledi datumu deponiranja zadnje listine o odobritvi.
   3.   Če do 1. maja 2004 niso deponirane vse listine o odobritvi tega protokola, se ta uporablja začasno z veljavnostjo od 1. maja 2004.
   Člen 6
   Besedila Sporazuma, sklepne listine in vseh priloženih dokumentov so sestavljena v češkem, estonskem, latvijskem, litovskem, madžarskem, malteškem, poljskem, slovaškem in slovenskem jeziku.
   Ta besedila so priložena (1) k temu protokolu in so enako verodostojna kot besedila v drugih jezikih, v katerih so sestavljeni Sporazum, sklepna listina in priloženi dokumenti.
   Člen 7
   Ta protokol je sestavljen v dveh izvodih v angleškem, češkem, danskem, estonskem, finskem, francoskem, grškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, slovaškem, slovenskem, španskem, švedskem in uzbeškem jeziku, pri čemer je vsako od teh besedil enako verodostojno.

      Hecho en Bruselas, el treinta de abril del dos mil cuatro.
      V Bruselu dne třicátého dubna dva tisíce čtyři.
      Udfærdiget i Bruxelles den tredivte april to tusind og fire.
      Geschehen zu Brüssel am dreißigsten April zweitausendundvier.
      Kahe tuhande neljanda aasta kolmekümnendal aprillil Brüsselis.
      Έγινε στις Βρυξέλλες, στις τριάντα Απριλίου δύο χιλιάδες τέσσερα.
      Done at Brussels on the thirtieth day of April in the year two thousand and four.
      Fait à Bruxelles, le trente avril deux mille quatre.
      Fatto a Bruxelles, addì trenta aprile duemilaquattro.
      Briselē, divi tūkstoši ceturtā gada trīsdesmitajā aprīlī.
      Priimta du tūkstančiai ketvirtų metų balandžio trisdešimtą dieną Briuselyje.
      Kelt Brüsszelben, a kétezer-negyedik év április havának tizenharmadik napján.
      Magħmul fi Brussel fit-tletin jum ta' April tas-sena elfejn u erbgħa.
      Gedaan te Brussel, de dertigste april tweeduizend vier.
      Sporządzono w Brukseli, dnia trzynastego kwietnia roku dwa tysiące czwartego.
      Feito em Bruxelas, em trinta de Abril de dois mil e quatro.
      V Bruseli dňa tridsiateho apríla dvetisícštyri.
      V Bruslju, dne tridesetega aprila leta dva tisoč štiri.
      Tehty Brysselissä kolmantenakymmenentenä päivänä huhtikuuta vuonna kaksituhattaneljä.
      Som skedde i Bryssel den trettionde april tjugohundrafyra.
      Брюссель шахрида 2004 йил «30» апрелда тузилди.

         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu Państw Członkowskich
         Pelos Estados-Membros
         Za členské štáty
         Za države članice
         Jäsenvaltioiden puolesta
         På medlemsstaternas vägnar
         Аъзо Давлатлар Номидан

         Por las Comunidades Europeas
         Za Evropská společenství
         For De Europæiske Fællesskaber
         Für die Europäischen Gemeinschaften
         Euroopa ühenduste nimel
         Για τις Ευρωπαϊκές Κοινότητες
         For the European Communities
         Pour les Communautés européennes
         Per le Comunità europee
         Eiropas Kopienu vārdā
         Europos Bendrijų vardu
         Az Európai Közösségek részéről
         Għall-Komunitajiet Ewropej
         Voor de Europese Gemeenschappen
         W imieniu Wspólnot Europejskich
         Pelas Comunidades Europeias
         Za Európske spoločenstvá
         Za Evropske skupnosti
         Euroopan yhteisöjen puolesta
         På Europeiska gemenskapernas vägnar
         Европа Xамжамиятлари Номидан

         Por la República de Uzbekistán
         Za Uzbeckou republiku
         For Republikken Usbekistan
         Für die Republik Usbekistan
         Usbekistani Vabariigi nimel
         Για τη Δημοκρατία του Ουζμπεκιστάν
         For the Republic of Uzbekistan
         Pour la République d'Ouzbékistan
         Per la Repubblica dell'Uzbekistan
         Uzbekistānas Republikas vārdā
         Uzbekistano Respublikos vardu
         Üzbegisztán részéről
         Għar-Repubblika ta'l-Uzbekistan
         Voor de Republiek Oezbekistan
         W imieniu Republiki Uzbekistanu
         Pela República do Usbequistão
         Za Uzbeckú republiku
         Za Republiko Uzbekistan
         Uzbekistanin tasavallan puolesta
         På republiken uzbekistans vägnar
         Ўзбекистон Республикаси Номидан

      (1)  Češka, estonska, latvijska, litovska, madžarska, malteška, poljska, slovaška in slovenska različica Sporazuma bodo pozneje objavljene v posebni izdaji Uradnega lista.